Anika-saak: DOV moet nou besluitAndré van Wyk vroeër in die hof. Foto: Phillip Bruwer Die hof het gehoor die verslae oor sy sielkundige evaluasie is gereed en dat dit aan die direkteur van openbare vervolging oorhandig sal word om ’n finale besluit oor Van Wyk se vervolging te neem. Die saak is tot 30 Augustus uitgestel. Van Wyk was weer in dieselfde beige pak in die beskuldigdebank as tydens sy vorige verskynings. Sy ouers was ook weer in die hof. Landdros Pierre Wessels het tydens Van Wyk se vorige verskyning beveel dat albei sielkundiges se verslae teen vandag se hofverskyning gereed moet wees. Adv. Corrie Nieuwenhuys, Van Wyk se regsverteenwoordiger, het destyds aan Maroela Media gesê die staat het ŉ aansoek gebring dat Van Wyk ook deur ŉ sielkundige ondersoek moet word. Hy het die sielkundige evaluasie by die Kgosi Mampuru II-gevangenis ondergaan, anders as die psigiatriese waarneming wat hy in Oktober verlede jaar by die Weskoppies-hospitaal moes ondergaan. Daar is tydens dié psigiatriese waarneming bevind hy is geskik om verhoor te word. Nieuwenhuys het gesê op aandrang van Van Wyk se ouers sou hulle ook ŉ privaat sielkundige aanstel om hom te ondersoek. Anika is op 10 Maart 2010 in Theresapark, in die noorde van Pretoria, vermoor. Die moordenaar het albei haar hande afgesny en dit van die toneel verwyder. Sy is ook seksueel aangerand en het verskeie steekwonde aan haar liggaam gehad. Haar hande is nooit gevind nie. Van Wyk het homself op 17 September verlede jaar aan die polisie oorgegee en aanvanklik skuld beken, maar later aangevoer hy was kort voordat hy homself aan die polisie oorgegee het besope, en is gedreig om verantwoordelikheid vir Anika se moord te neem. Lees alle vorige berigte oor Anika Smit op Maroela Media.